b'\n_START_ARTICLE_\nZoran Didek\n_START_SECTION_\n\xc5\xbdivljenjepis\n_START_PARAGRAPH_\nZoran Didek se je rodil v Ljubljani, kot starej\xc5\xa1i od dveh sinov geometra Rudolfa Didka, po rodu \xc4\x8ceha in Ane Stritar iz Sv. Kri\xc5\xbea (danes Podbo\xc4\x8dje) pri Kostanjevici na Krki. Didek je slikarstvo \xc5\xa1tudiral na zagreb\xc5\xa1ki likovni akademiji pri profesorjih Jozu Kljakovi\xc4\x87u, Maksimiljanu Vanki, Ljubu Babi\xc4\x87u, Vladimirju Beci\xc4\x87u in Tomislavu Krizmanu. Med \xc5\xa1tudijem se je poro\xc4\x8dil s kolegico, akademsko slikarko Smiljano Ivan\xc4\x8di\xc4\x87 (Smiljana Didek), s katero sta imela sina Zorana. Diplomiral je leta 1933. Od 1934 je bil likovni pedagog na srednjih in vi\xc5\xa1jih \xc5\xa1olah na otoku Krku, Zagrebu in Sarajevu. V Sarajevu je pre\xc5\xbeivel ve\xc4\x8dji del II. svetovne vojne. Leta 1955 se je s pomo\xc4\x8djo \xc5\xa1tipendije izpopolnjeval v Parizu. Od 1967 do 1974 je bil redni profesor na ljubljanski Akademiji za likovno umetnost in oblikovanje._NEWLINE_Bil je \xc4\x8dlan kluba Neodvisnih. Najbolj se je uveljavil kot slikar karikiranih avtoportretov, portretov in tiho\xc5\xbeitij. Velik del njegovega opusa zavzema tudi krajina, ki je bila v predvojnem obdobju realisti\xc4\x8dna, kasneje pa abstraktna. Ob slikarstvu in grafiki se je ukvarjal tudi s knji\xc5\xbeno ilustracijo, sodeloval je pri na\xc4\x8drtovanju notranje opreme, pri filmu, na\xc4\x8drtoval je poslikavo industrijskih prostorov in oblikovanju unikatnik izdelkov za kerami\xc4\x8dno, steklarsko in zlatarsko industrijo. Kot pedagog je posvetil veliko pozornost razvoju otro\xc5\xa1ke risbe. Njegovo knjigo z naslovom \xc2\xbbRaziskovanje oblikotvornosti\xc2\xab\xc2\xa0mnoge izobra\xc5\xbeevalne ustanove uporabljajo kot temeljno literaturo v u\xc4\x8dnih na\xc4\x8drtih.  _NEWLINE_V Ko\xc4\x8devju je leta 1973 v sodelovanju z akademskim kiparjem Stanetom Jarmom arhitekturno oblikoval Park narodnih herojev.  _NEWLINE_Navdih za svoja dela je Zoran Didek \xc4\x8drpal v kme\xc4\x8dkem pode\xc5\xbeelju na Dolenjskem, v Podbo\xc4\x8dju in okolici, kamor se je vra\xc4\x8dal na po\xc4\x8ditnice, po nove navdihe in sprostitev do konca \xc5\xbeivljenja. Stalna razstava Zorana Didka je od leta 1995 v Galeriji Bo\xc5\xbeidarja Jakca v Kostanjevici na Krki. Njegovo delo je tudi v umetni\xc5\xa1ki zbirki NLB.  Leta 2010 je bila ob 100. letnici rojstva Zorana Didka v Lamutovem salonu, Galerije Bo\xc5\xbeidarja Jakca,  razstava umetnikovih risb in olj ustvarjenih v povojnem obdobju.  Ob 35. letnici smrti (2010) so mu na dru\xc5\xbeinski hi\xc5\xa1i Didek v Podbo\xc4\x8dju postavili spominsko obele\xc5\xbeje.'